钦定古今图书集成/理学汇编/经籍典/第125卷 > 书经大全 > 《商书》
## 钦定古今图书集成/理学汇编/经籍典/第125卷 > 书经大全 > 《商书》

《商书》：契始封商，汤因以为有天下之号。书凡十七篇。

吉丰彭氏曰：“《商书》旧凡四十篇，二十三篇亡。”

《汤誓》，汤号也，或曰谥汤，名履，姓子氏。夏桀暴虐，汤往
征之，亳众惮于征役，故汤谕以吊伐之意，盖师兴之
时而誓于亳都者也。今文、古文皆有。

《仲虺之诰》。仲虺，臣名，奚仲之后，为汤左相。诰，告也。《周
礼士师》以五戒，先后刑罚。一曰誓，用之于军旅；二曰
诰，用之于会同。以喻众也。此但告汤，而亦谓之诰者，
唐孔氏谓仲虺亦必对众而言，盖非特释汤之惭，而
且以晓其臣民众庶也。古文有，今文无。

《汤诰》：“汤伐夏归亳，诸侯率职来朝，汤作诰以与天下
更始。”今文无，古文有。

伊训，训导也。太甲嗣位，伊尹作书训导之，史录为篇。
今文无，古文有。

朱子曰：“《商书》几篇，最分晓可玩，《伊训》《太甲》等篇，又好看似《说命》。盖高宗资质高，傅说所以说底细难看。若伊尹与《太甲》，说虽是粗，却切于学者之身。”

《太甲》上，《太甲》中，《太甲下》。《商史》录伊尹告戒节次，及太
甲往复之辞，故三篇相属成文，其间或附史臣之语
以贯篇意，若史家记传之所载也。唐孔氏曰：“《伊训》《肆
命》《徂后》《太甲》《咸有一德》，皆是告戒太甲，不可皆名《伊
训》，故随事立称也。”林氏曰：“此篇亦训体，今文无，古文
有。”

新安陈氏曰：“前一篇作于未迁桐宫之先，后二篇作于自桐宫归亳之后。”

《咸有一德》，伊尹致仕而去，恐太甲德不纯一及任用
非人，故作此篇，亦训体也。史氏取其篇中《咸有一德》
四字以为篇目。今文无，古文有。

《盘庚》上：盘庚，阳甲之弟。自祖乙都耿，圮于河水。盘庚
欲迁于殷，而大家世族，安土重迁，胥动浮言。小民虽
荡析离居，亦惑于利害，不适有居。《盘庚》喻以迁都之
利，不迁之害。上、中二篇未迁时言，下篇既迁后言。王
氏曰：“上篇告群臣，中篇告庶民，下篇告百官族姓。《左
传》谓《盘庚之诰》，实诰体也。”三篇今文、古文皆有，但今
文三篇合为一。

《盘庚》中。

《盘庚》下。

《说命》上。《说命》，记高宗命傅说之言，“命之曰”以下是也，
犹蔡仲之命、微子之命，后世命官制词，其原盖出于
此。上篇记得说命相之辞，中篇记说为相进戒之辞，
下篇记说论学之辞。总谓之“命”者，高宗命说，实三篇
之纲领，故总称之，今文无，古文有。

《说命》中。

《说命》下。

马氏曰：前篇“访以政事” ，故说以“政事” 对；此篇“访以学” ，故说以“学” 对。

《高宗肜日》，高宗肜祭，有雊雉之异。祖己训王，史氏以
为篇，亦训体也。不言训者，以既有高宗之训，故只以
篇首四字为题。今文古文皆有。

《西伯戡黎》，西伯，文王也，名昌，姓姬氏；戡，胜也。黎国在
上党壶关之地。按《史记》，文王脱羑里之囚，献洛西之
地。纣赐弓矢𫓧钺，使得专征伐，为西伯。文王既受命，
黎为不道，于是举兵伐而胜之。祖伊知周德日盛，既
已戡黎，纣恶不悛，势必及殷，故恐惧奔告于王，庶几
王之改之也。史录其言，以为此篇诰体也。今文古文
皆有。或曰：西伯，武王也。《史记》尝载纣使胶鬲观兵，胶
鬲问之，曰：“西伯曷为而来？”则武王亦继文王为西伯
矣。

问：《西伯戡黎》，旧说西伯多指文王，惟陈少南吕伯。

恭、薛季隆以为武王。吴才老亦曰：“乘黎恐止” 是伐纣时事。按《书序》言：“殷始咎周，周人乘黎” ，则殷自此以前，未尝恶周也。殷始有恶周之心，而周文乘袭戡胜，近畿之黎国，迫于王都，且见征伐，此祖伊所以恐而奔告于受曰：“‘天既讫我殷命’曰‘恐’。” 曰“奔告” 曰“讫我殷命” ，则其事势亦且迫矣，恐非文王时事也。文王率殷之“叛国以事纣，而孔子亦称其三分天下有其二，以服事殷” 为“至德” ，所谓“有事君之小心” 者，正文王之事孔子所以谓之“至德也。当时征伐虽或有之，未必迫近于畿甸，然《史记》又谓‘文王伐犬戎，伐密须，败耆国，耆即黎也，音相近，文王得专征伐，故伐之’。” 二说未知孰是？曰：“此等无证据，可且阙之。”

《微子》，微国名。子，爵也。微子名启，帝乙长子，纣之庶母
兄也。微子痛殷之将亡，谋于箕子、比干。史录其问答
之语，亦诰体也。以篇首有《微子》二字，因以名篇。今文
古文皆有。